„Cunosc statutul partidului ALDE european şi motivaţia pe care doamna a promovat-o ca susţinere a solicitării este în afara statutului nostru. ALDE european nu poate impune nicio alianţă partidelor membre, aşa că probabil e o motivare care nu are niciun fel de legătură cu apartenenţa la partid, ci probabil cu interese sau determinări care nu au niciun fel de importanţă pentru noi. ALDE rămâne în continuare membru al ALDE european şi astfel de manifestări de la un partid liberal care a fuzionat cu un fost partid liberal apropiat de extrema dreaptă nu ne impresionează”, a declarat, pentru MEDIAFAX, europarlamentarul Norica Nicolai (ALDE).

Chestionată de MEDIAFAX care sunt argumentele politicianului austriac în cererea de excludere a ALDE din familia politică europeană, Nicolai a răspuns: „Argumentele sunt că trebuie să părăsim coaliţia (cu PSD – n.r.) pentru că PSD este un partid nefrecventabil, or aceste chestiuni sunt chestiuni politice, nu ţin de respectarea statutului nostru”.

Europarlamentarul ALDE a precizat că a discutat cu preşedintele ALDE european pe tema solicitării politicianului austriac şi nu se pune problema excluderii partidului din familia europeană.

„Cu domnul van Baalen sigur că am discutat, nici nu se pune problema”, a spus Nicolai, pentru agenţia MEDIAFAX.

Potrivit acesteia, o decizie de excludere a unui membru ALDE din familia europeană se poate lua doar într-un Congres.

„Într-un birou al ALDE european se poate ridica această problemă şi se va decide dacă un viitor Congres al ALDE poate lua o decizie în acest sens. Dar sunt absolut convinsă că nu este cazul”, a explicat Nicolai.

Vicepreşedintele ALDE, Varujan Vosganian, a declarat luni, pentru MEDIAFAX, referitor la solicitarea unui politician austriac de a exclude formaţiunea română din grupul european ALDE, că USR utilizează orice mijloace pentru a face parte din această familie europeană.

"USR bate zadarnic la porţile ALDE europeni şi probabil foloseşte orice mijloace", a afirmat luni, pentru MEDIAFAX, vicepreşedintele şi purtătorul de cuvânt al ALDE, Varujan Vosganian.

Beate Meinl-Reisinger, un politician din Austria, cere, în contextul situaţiei politice din România, excluderea formaţiunii române Partidul Alianţa Liberalilor şi Democraţilor (ALDE) din grupul european Alianţa Liberalilor şi Democraţilor pentru Europa (ALDE), informează Die Presse.

"Din punctul meu de vedere, a venit momentul să fie examinate consecinţele şi să se ia o decizie rapidă", a declarat Beate Meinl-Reisinger, liderul formaţiunii Forumul Liberal Noua Austrie (NEOS).

Beate Meinl-Reisinger i-a trimis o scrisoare preşedintelui grupului european ALDE, Hans van Baalen, în care cere excluderea formaţiunii omonime din România.

La rândul său, Harald Vilimsky, secretarul general al Partidului Libertăţii din Austria (FPÖ, extremă-dreapta), le-a cerut social-democraţilor austrieci să îşi "întrerupă vacanţa de vară" şi să reacţioneze "adecvat" la evenimentele din România, să îi oprească pe "colegii lor social-democraţi" să aprobe noi violenţe "împotriva demonstranţilor".

La manifestaţia de vinerea trecută din Piaţa Victoriei câţiva jurnalişti austrieci au fost agresaţi de către forţele de ordine. Cancelarul Austriei, Sebastian Kurz, a transmis, sâmbătă, un mesaj pe Twitter, prin care a condamnat violenţele produse la Bucureşti şi aşteaptă clarificări din partea României după ce jurnalişti austrieci au fost agresaţi de forţele de ordine în timpul protestelor desfăşurate vineri.

"Condamnăm puternic violenţele de la Bucureşti, în cursul cărora au fost răniţi mulţi demonstranţi şi jurnalişti. Aşteptăm clarificări. Îi doresc recuperare rapidă cameramanului ORF care a fost rănit", a transmis Sebastian Kurz prin Twitter.

Postul public austriac ORF a transmis o notă de protest după ce unii jurnalişti au fost agresaţi de agenţi ai forţelor de ordine în cursul mitingului desfăşurat vineri în Bucureşti. "În cursul confruntărilor între forţe speciale ale poliţiei şi demonstranţi violenţi, un cameraman ORF a fost bătut, iar corespondentul ORF Ernst Gelegs abia a scăpat de loviturile unui agent al forţelor de ordine care avea scut (...)", a transmis postul austriac.

Jandarmii au intervenit în forţă, vineri seara, cu gaze lacrimogene şi tunuri de apă, în Piaţa Victoria, pentru a dispersa protestatarii aflaţi în faţa sediului Executivului. Peste 400 de persoane au avut nevoie de îngrijiri medicale.